BTS น่าสอยช่วงขาลง กูรูชูเป้าสูงลิบ 11.30 บ.อัพไซด์จากโครงการ SIRI-สื่อ VGI หนุน
BTS น่าสอยช่วงขาลง บล.บัวหลวงชูเป้าสูงลิบ 11.30 บ.อัพไซด์จากโครงการ SIRI-สื่อ VGI หนุน ณ เวลา 11.18 น.อยู่ที่ 9.55 บาท ลบ 0.05 หรือ 0.52% มูลค่าการซื้อขาย 161.09 ล้านบาท
2 มิ.ย. 2558

ผู้สื่อข่าวรายงานว่า ราคาหุ้น บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ณ เวลา 11.18 น.อยู่ที่ 9.55 บาท ลบ 0.05 หรือ 0.52% มูลค่าการซื้อขาย 161.09 ล้านบาท โดยเปิดตลาดที่ 9.60 บาท ระหว่างวันปรับตัวขึ้นแตะระดับสูงสุดที่ 9.60 บาท และปรับตัวแตะระดับต่ำสุดที่ 9.45 บาท

บล.บัวหลวง ระบุในบทวิเคราะห์(29 พ.ค.) แนะนำซื้อ BTS ราคาเป้าหมาย 11.30 บาท โดยมองประเด็นหลักแนวโน้มการเติบโตของ BTS ทั้งในระยะสั้นและในระยะยาว โดยมองว่าราคาหุ้นที่ปรับตัวลดลงได้สะท้อนความคาดหวังต่อการเติบโตที่ลดลงของกำไรหลักปี 2558/2559 แล้วแต่อย่างไรก็ตาม คาดว่าความคาดหวังต่อโครงการระบบขนส่งมวลชนใหม่ของรัฐจะเป็นหนุนกำไรของ BTS อย่างมีนัยสำคัญ ซึ่งจะหนุนราคาหุ้นให้ปรับตัวสูงขึ้นอย่างต่อเนื่อง
นอกจากนี้ยังมีอัพไซด์ต่อประมาณการกำไรในอนาคตจากโครงการร่วมทุนในธุรกิจอสังหาริมทรัพย์ที่พัฒนาร่วมกับบริษัท แสนสิริ จำกัด (มหาชน) หรือ SIRI นั้นสูงกว่าเป้าที่บริษัทวางไว้ 50-60% โดย BTS และแสนสิริมีแผนที่จะเปิดตัวโครงการเพิ่มอีก 8 โครงการในอีก 1-3 ปีข้างหน้า ซึ่งบางโครงการจะเปิดตัวภายในปีนี้ นอกจากนี้ BTS ก็ยังร่วมมือกับยูซิตี้ เพื่อพัฒนาโครงการอสังหาริมทรัพย์เพื่อการพาณิชย์ โดยคาดว่าบริษัทจะเปิดเผยแผนการที่ชัดเจนในอีก 3-4 เดือนข้างหน้า
ขณะที่ส่วนแบ่งกำไรจากธุรกิจขนส่งมวลชนคาดจะปรับตัวเพิ่มขึ้นจากปีก่อนหนุนโดยส่วนแบ่งกำไรที่เพิ่มสูงขึ้น จาก BTSGIF จากจำนวนผู้โดยสารที่โตขึ้นและค่าโดยสารที่ปรับตัวสูงขึ้นรวมถึงรายได้จาก O&amp;M เพิ่มขึ้นโดยผู้บริหารตั้งเป้าจำนวนผู้โดยสารโต 4-6%,
นอกจากนี้ส่วนแบ่งกำไรจากธุรกิจสื่อ บริษัท วี จี ไอ โกลบอล มีเดีย จำกัด (มหาชน) หรือ VGI ก็คาดว่าจะเพิ่มสูงขึ้นหนุนโดยการฟื้นตัวของเม็ดเงินโฆษณาและพื้นที่โฆษณาที่เพิ่มขึ้น